REGLAMENT GENERAL D'INSTITUTS UNIVERSITARIS D'INVESTIGACIÓ - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/365)
  + [Valencià](/va/acuerdo/365)






Selector de idioma

Leer

* [Español](/es/acuerdo/365)
* [Valencià](/va/acuerdo/365)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT GENERAL D'INSTITUTS UNIVERSITARIS D'INVESTIGACIÓ[Butlletí Oficial Universitat d'Alacant](/ca/Publicacion)
===================================================================================================================

Secretaria General

Butlletí Oficial Universitat d'Alacant





REGLAMENT GENERAL D'INSTITUTS UNIVERSITARIS D'INVESTIGACIÓ

Data d'aprovació
:   26/07/2006

Data de publicació
:   28/07/2006

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=365.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/365)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/365)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT GENERAL D'INSTITUTS UNIVERSITARIS D'INVESTIGACIÓ&url=https://www.boua.ua.es/va/acuerdo/365)

**Títol:** REGLAMENT GENERAL D'INSTITUTS UNIVERSITARIS D'INVESTIGACIÓ

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimecres, 26 de juliol de 2006

REGLAMENT GENERAL D’INSTITUTS UNIVERSITARIS D’INVESTIGACIÓ DE LA UNIVERSITAT D’ALACANT  
       
 EXPOSICIÓ DE MOTIUS  
    
 El canvi del marc normatiu universitari produït amb la Llei Orgànica d’Universitats(LOU, 21 de desembre del 2001), la renovació, en conseqüència, de l’Estatut de la Universitatd’Alacant (EUA), i també l’evolució de la investigació i la docència universitàries en els àmbits autonòmic, nacional i comunitari-europeu, especialment amb l’articulació de l’espai europeu d’ensenyament superior (EEES) i l’espai europeu d’investigació (EEI), fa imprescindible el desenvolupament d’una regulació dels instituts universitaris d’investigació de la Universitat d’Alacant.  
    
 Els instituts universitaris d’investigació són, segons estableix la LOU en l’article 40.2, una de les estructures en què es desenvolupa de manera fonamental l’activitat investigadora de les universitats. En aquest sentit, el nostre Estatut estableix, en l’article 22.2, que “el Consell de Govern procurarà que la creació dels instituts universitaris d’investigació responga a la programació de la seua activitat investigadora, definint el marc d’actuació i evitant la superposició d’activitats amb altres centres o departaments”. En aquest context, aquest reglament pretén regular alguns aspectes bàsics de la creació i el funcionament dels instituts d’investigació de la Universitat d’Alacant.   
    
 El reglament s’estructura en un títol preliminar i quatre títols. El títol I regula la naturalesa i composició dels instituts universitaris d’investigació. Es tracta del desenvolupament dels preceptes que preveu el nostre Estatut sobre aquesta qüestió. En aquest sentit, mereix cridar l’atenció sobre el fet que la recent entrada en vigor del Reial Decret 63/2006 pel qual s’aprova l’Estatut del Personal Investigador en Formació, comporta la inclusió dins de la categoria de “becaris d’investigació” a què es refereixen els articles 25.b i 96.1.c de l’EUA, tant del personal investigador en formació becat com del contractat, als efectes de la seua consideració com a membres dels instituts i la seua representació en els òrgans de govern. El títol II regula l’adscripció i participació del personal docent i investigador doctor de la Universitat d’Alacant als instituts, i estableix els requisits per a aquesta participació, com també el nombre mínim d’integrants d’aquest col·lectiu necessaris per a l’existència d’un institut. El títol III regula el procediment i els requisits per a la creació i supressió dels instituts. I, finalment, el títol IV regula alguns aspectes relatius a l’avaluació del funcionament dels instituts.  
    
    
TÍTOL PRELIMINAR  
    
 Article 1. Àmbit d’aplicació  
  
1. Aquest reglament serà d’aplicació als instituts universitaris d’investigació de la Universitat d’Alacant i als instituts interuniversitaris en què aquesta participe.  
 2. Així mateix, resultarà igualment aplicable als instituts universitaris d’investigació adscrits o que puguen constituir-se conjuntament amb altres entitats públiques o privades, per mitjà dels oportuns convenis, en la qual cosa no resulte incompatible amb les seues especificitats.  
    
    
 TÍTOL I. DELS INSTITUTS UNIVERSITARIS D’INVESTIGACIÓ  
    
 Article 2. Naturalesa i competències  
    
 1. Els instituts universitaris d’investigació són centres dedicats a la investigació científica i tècnica o a la creació artística.  
 2. Corresponen als instituts universitaris d’investigació les següents competències:  
 a) Promoure, desenvolupar i avaluar els seus plans i programes d’investigació o de creació artística.  
 b) Organitzar i desenvolupar programes i estudis de postgrau i especialització, amb l’informe previ dels departaments en què s’integren les àrees de coneixement implicades en els citats programes o estudis.  
 c) Fomentar l’especialització i actualització científica, tècnica i de creació artística.  
 d) Proporcionar assessorament científic, tècnic i artístic a persones físiques o entitats públiques o privades en l’àmbit de les seues competències.  
 e) Cooperar amb els altres òrgans de la Universitat en la realització de les seues funcions.  
 f) Qualsevol altra comesa que els assigne la normativa vigent.  
    
 Article 3. Composició  
    
 Pertanyen a un Institut Universitari d’Investigació:  
 a) El personal docent i investigador doctor que s’hi incorpore, d’acord amb els requisits exigits en l’Estatut de la Universitat d’Alacant, amb aquesta normativa i amb el reglament de règim intern del mateix institut.  
 b) El personal investigador en formació, tant becat com contractat, que hi està adscrit.  
 c) Els investigadors propis contractats o assignats a aquest, de conformitat amb les normes i convenis reguladors.  
 d) L’alumnat matriculat en els seus ensenyaments.  
 e) El personal d’administració i serveis adscrit a l’institut.  
    
 Article 4. Règim jurídic dels instituts  
    
 1. El règim jurídic i de funcionament dels instituts universitaris d’investigació es regirà pel que disposa l’Estatut de la Universitat d’Alacant i pel respectiu reglament de règim intern.  
    
 2. En el cas dels instituts interuniversitaris d’investigació s’estarà al que disposa el conveni de creació i el respectiu reglament de règim intern. En els aspectes no previstos s’atindrà al que disposa l’Estatut de la Universitat.  
    
 Article 5. Mitjans materials   
    
 1. Els instituts tindran pressupost propi, que serà consignat en el pressupost de la Universitat d’Alacant.  
    
 2. En aquest pressupost es consignaran, a més d’aquells ingressos directes de la Universitat, els que procedisquen de contractes, subvencions o altres ingressos específics dels docents i investigadors de l’institut, en els termes que establisca la Universitat.  
    
    
 TÍTOL II. DEL PERSONAL DOCENT I INVESTIGADOR DOCTOR ADSCRIT ALS INSTITUTS  
    
 Article 6. Participació del personal docent i investigador doctor ens els instituts  
    
 1. El personal docent i investigador doctor de la Universitat d’Alacant podrà sol·licitar la seua adscripció a un institut, determinant el percentatge de l’activitat investigadora que hi dedicarà, que no podrà ser inferior al 10%. Aquesta adscripció, juntament amb la dedicació investigadora, haurà de tenir l’autorització del Consell del seu Departament.   
    
 2. El personal docent i investigador doctor podrà modificar la dedicació de la seua activitat investigadora a un institut, amb l’autorització prèvia del Consell del seu Departament. Aquests canvis hauran de ser notificats tant al respectiu Consell d’Institut, com al Vicerectorat amb competències en matèria d’investigació.  
    
 3. Cap membre del personal docent i investigador podrà estar adscrit a més de dos instituts i la suma dels percentatges d’activitat investigadora dedicada als instituts no podrà superar en cap cas el 90%.  
    
 4. La suma dels percentatges de l’activitat investigadora que el personal docent i investigador doctor de la Universitat d’Alacant dedique al seu departament i, si escau, a l’Institut o instituts a què pertanga haurà de ser del 100%.  
   
Article 7. Dimensió dels instituts   
    
 1. Els instituts universitaris d’investigació hauran de tenir un nombre mínim de personal docent i investigador de la Universitat d’Alacant adscrit a aquests.  
    
 2. En el cas dels instituts universitaris d’investigació propis de la Universitat d’Alacant es requerirà un mínim de 12 doctors a temps complet, dels quals almenys 10 han de ser funcionaris o contractats per període indefinit a la Universitat d’Alacant, i almenys dos d’ells haurà de tenir dos o més sexennis d’investigació. La suma dels sexennis de tots els membres adscrits a l’Institut ha de ser igual o superior a 12. La suma dels percentatges de dedicació investigadora de tots els seus membres no podrà ser inferior a l’equivalent a 6 membres amb dedicació investigadora del 100%. A l’efecte de fer aquest còmput, els percentatges de dedicació del personal docent i investigador que no tinga dedicació a temps complet a la Universitat d’Alacant es computaran al 50%.  
    
 3. En el cas dels instituts interuniversitaris es requerirà un mínim de 8 doctors a temps complet que siguen funcionaris o contractats per període indefinit a la Universitat d’Alacant. La suma dels sexennis dels membres de la Universitat d’Alacant adscrits a l’Institut ha de ser igual o superior a 8. La suma dels percentatges de dedicació investigadora dels membres pertanyents a la Universitat d’Alacant no podrà ser inferior a l’equivalent a 4 membres amb dedicació del 100%.  
    
 4. Els instituts hauran de notificar al Vicerectorat amb competències en matèria d’investigació totes les modificacions de la composició o dedicació dels seus membres, després de l’aprovació pel Consell de Departament corresponent.  
    
 Article 8. Càrrecs acadèmics dels instituts  
    
 1. Els instituts universitaris d’investigació tindran un director i un secretari, nomenats pel rector de conformitat amb el que estableix l’Estatut de la Universitat d’Alacant.  
    
 2. En el cas dels instituts interuniversitaris d’investigació, si el director o secretari d’aquest és personal docent investigador de la Universitat d’Alacant, serà nomenat pel rector amb els efectes previstos per a aquests casos. Si el director no pertany a la Universitat d’Alacant, podrà nomenar-se un director de la seu de l’Institut a la Universitat d’Alacant, equiparat al càrrec de director d’institut.  
    
 3. El nomenament de qualsevol altre càrrec que puga estar previst en els reglaments de règim intern o en els convenis de creació no comportarà efectes econòmics ni reducció de càrrega docent.  
    
    
TÍTOL III. CREACIÓ I DISSOLUCIÓ D’UN INSTITUT  
    
 Article 9. Proposta de creació   
    
1. La proposta de creació d’un Institut Universitari o Interuniversitari d’Investigació es tramitarà d’acord amb el que disposa l’Estatut de la Universitat d’Alacant. L’expedient es tramitarà a través del Vicerectorat amb competències en matèria d’investigació, i requerirà la presentació de la documentació necessària per a valorar el compliment dels requisits exigit. En tot cas, la proposta de creació serà acompanyada de la documentació següent:   
  
a) Memòria justificativa que continga la conveniència de la creació de l’Institut i dels avantatges que suposarà el seu funcionament, com també les línies d’investigació. el pla d’activitats docents i d’especialització.  
    
b) Relació de proponents i del personal docent i investigador que haja acceptat formar part del projecte, amb indicació de la seua experiència científica, en relació amb els plans docent i investigador proposats, i també el seu grau de dedicació investigadora a l’institut.   
    
 c) Projecte de reglament de règim intern, on es regulen els distints aspectes organitzatius, de funcionament, règim jurídic i administratiu, així com el procediment i requisits per a la incorporació de nous membres a l’Institut.   
d) Programació plurianual d’activitats i iniciatives (projectes, contractes, assessories, cursos, etc.).   
    
 e) Estudi econòmic comprensiu de les necessitats i pla de finançament. Previsió de mitjans humans i materials necessaris per al seu funcionament.  
    
 f) Informe dels respectius consells de departament que autoritze la incorporació i el percentatge de dedicació de l’activitat investigadora dels membres del seu personal docent i investigador a l’institut.  
    
 2. La Comissió d’Investigació estudiarà les sol·licituds de creació d’Institut Universitari i d’Institut Interuniversitari. La proposta de creació de l’Institut se sotmetrà a informació pública per un període d’un mes, inserint l’anunci oportú en el Butlletí Oficial de la Universitat d’Alacant. La Comissió d’Investigació enviarà les propostes de creació a les facultats i escoles, als departaments i als instituts universitaris d’investigació, que podran emetre informe durant aquest període. Així mateix, el Vicerectorat enviarà les propostes de creació a l’Agència Nacional d’Avaluació i Prospectiva (ANEP) o agència d’avaluació externa semblant, perquè emeta un informe sobre la qualitat del projecte presentat. En acabar el període d’un mes i havent rebut l’informe de l’agència, traslladarà tota la documentació a la Comissió d’Investigació, l’informe favorable de la qual serà necessari perquè la iniciativa puga ser elevada al Consell de Govern de la Universitat.  
    
 3. El Consell de Govern emetrà informe sobre la proposta. En el cas que l’informe siga favorable, es remetrà tota la documentació al Consell Social de la Universitat d’Alacant perquè, si és procedent, propose a la comunitat autònoma l’aprovació d’un Institut Universitari d’Investigació.  
    
 Article 10. Criteris per a l’avaluació de la creació d’un Institut   
    
 Els informes sobre la creació d’un Institut elaborats per la Comissió d’Investigació hauran de valorar com a mínim els aspectes següents:  
    
 a) La claredat en la definició dels objectius i dels programes d’investigació.   
 b) El seu caràcter multidisciplinari o d’alta especialització.  
 c) La no coincidència del seu objecte principal amb les activitats d’altres instituts o, si escau, d’altres centres o departaments de la Universitat.   
 d) La confluència de diferents investigadors, grups i línies d’investigació consolidades.   
 e) Un compromís de dedicació per part dels investigadors responsables.   
 f) Capacitat per a establir relacions externes amb altres institucions.   
 g) Viabilitat econòmica contrastada, atenent, en particular, a les seues fonts de finançament. Es requerirà que almenys una part substancial dels integrants del futur Institut haja demostrat una acreditada trajectòria investigadora com a grup, amb projectes d’investigació previs i mostrant que han sigut capaços de captar prèviament recursos econòmics com a grup.  
    
 Article 11. Supressió d’un Institut   
    
 1. Els expedients de supressió dels instituts universitaris d’investigació seran tramitats a través del Vicerectorat amb competències en matèria d’investigació, i podran iniciar-se per les causes següents:   
    
 a) Acord adoptat pel Consell de l’Institut.  
    
 b) Proposta de la Comissió d’Investigació que podrà decidir proposar la supressió d’un Institut per alguna de les causes següents:   
 ·    Per considerar que l’Institut Universitari d’Investigació ja no és la forma més adequada per a donar compliment als objectius proposats inicialment.  
 ·    Per la falta de compliment dels seus objectius o la consecució definitiva d’aquests.  
 ·    Per l’incompliment d’algun dels requisits exigits sobre la seua dimensió en l’article 7 d’aquest reglament, durant un període de dos anys consecutius.  
 ·    Per no presentar l’informe anual previst en l’article 12 del present reglament durant dos anys consecutius.  
 ·    Si així ho recomana o es dedueix de l’informe redactat per l’agència d’avaluació externa, a què fa referència l’article 13.3.  
    
2. Iniciat el tràmit de supressió, la Comissió d’Investigació donarà audiència a l’Institut i elevarà, si escau, la proposta, amb la corresponent memòria justificativa, al Consell de Govern de la Universitat. Aquest òrgan emetrà un informe i, en cas de considerar pertinent la supressió, remetrà tota la documentació al Consell Social perquè, si és procedent, continue els tràmits previstos legalment.  
    
 3. En el cas dels instituts interuniversitaris, la proposta de modificació o supressió de l’Institut podrà dur-se a terme per mitjà de la denúncia del conveni de creació per alguna de les parts signants, que serà estudiada per la Comissió d’Investigació atenent criteris anàlegs als establits en l’apartat 1 d’aquest article i, si escau, serà remesa al Consell de Govern per a la seua tramitació.  
    
    
 TÍTOL IV. AVALUACIÓ DEL FUNCIONAMENT DELS INSTITUTS  
    
 Article 12. Informe anual   
    
 1. A partir del primer any de funcionament, i durant el mes de gener de cada any, els Instituts hauran de presentar davant del Vicerectorat amb competències en matèria d’investigació un informe amb la documentació següent:  
    
 a) Breu memòria comprensiva de les activitats realitzades l’any anterior on es reflectirà la producció anual (nombre de publicacions i participacions en congressos i caràcter d’aquests), nombre de projectes en desenvolupament (caràcter, duració i quantia), investigadors visitants, estades en altres centres dels seus membres, organització de jornades, cursos impartits i també qualsevol altra informació que es considere d’interès per a avaluar l’activitat de l’institut.   
    
 b) Pla d’investigació i docència per a l’any entrant, en què com a mínim haurà de constar la previsió de projectes, contractes, assessories, cursos, relacions externes amb altres institucions, etc.; així com la previsió d’ingressos per a finançar aquestes activitats. Aquest informe serà sotmès a l’aprovació del Consell de Govern.  
    
 c) Llista actualitzada dels components de l’Institut i la seua dedicació. Qualsevol incorporació nova o modificació en el percentatge de dedicació investigadora haurà d’anar acompanyada de l’aprovació del Consell del Departament a què pertany el membre corresponent.  
    
 2. El compliment d’aquesta obligació serà condició necessària per a poder percebre qualsevol tipus d’ajuda o finançament de la Universitat.   
    
 Article 13. Avaluació de la memòria i pla d’investigació i docència  
    
 1. La memòria d’activitats de l’any anterior serà avaluada per la Comissió d’Investigació de la Universitat. El Vicerectorat amb competències en matèria d’investigació elaborarà un informe que serà sotmès a l’aprovació de la Comissió d’Investigació. En aquest informe s’haurà de tenir en compte l’adequació de les activitats realitzades a les propostes previstes en el pla d’investigació i docència aprovat per a l’any en curs. Així mateix, la Comissió d’Investigació haurà d’avaluar el pla d’investigació i docència presentat per l’institut.  
    
 2. La Comissió d’Investigació traslladarà els seus informes al Consell de Govern en el primer trimestre de cada any, el qual haurà d’aprovar, si escau, el pla d’investigació i docència presentat.  
    
 3. Cada 5 anys, una agència externa d’avaluació de la investigació avaluarà l’activitat investigadora de l’institut.  
    
    
 DISPOSICIÓ ADDICIONAL. De la representació dels estudiants dels instituts  
    
 1. Els estudiants matriculats en ensenyaments d’un Institut hauran de considerar-se’n membres i tindran representació en els seus òrgans de govern, en els termes en què s’establisca en l’Estatut de la Universitat i en el reglament de règim intern del seu respectiu institut.  
    
 2. En el cas de les eleccions a òrgans generals de govern de la Universitat, els alumnes matriculats en ensenyaments d’un Institut hauran d’incorporar-se en els censos d’aquella facultat o escola amb què els seus ensenyaments presenten més afinitat. L’adscripció, a aquests mers efectes, dels alumnes matriculats en aquests ensenyaments a una facultat o escola serà determinada pel secretari o secretària general en el moment de la convocatòria de les oportunes eleccions.  
    
    
 DISPOSICIONS TRANSITÒRIES  
    
 PRIMERA. Els instituts ja existents disposaran d’un termini de 2 anys des de l’entrada en vigor d’aquest reglament per a adaptar-se a les exigències de dimensió mínima previstes en l’article 7. Aquesta disposició serà igualment aplicable als instituts que es troben en fase de creació, entenent per tals aquells la proposta de creació dels quals ja haja rebut informe favorable del Consell de Govern.   
    
 SEGONA. El personal docent i investigador que en el moment de l’entrada en vigor d’aquest reglament estiga adscrit a un o més instituts ja existents o figure com a proponent d’algun Institut en tramitació, disposarà d’un termini de dos mesos per a comunicar el percentatge de dedicació de la seua activitat investigadora a aquests, amb l’autorització del Consell de Departament. En cas de no fer-ho, s’entendrà que la seua dedicació a l’Institut o instituts de què forme part és del 10%.  
    
 El personal docent i investigador que forme part de més de dos instituts existents o en fase de creació, haurà de regularitzar la seua situació donant-se de baixa en algun d’aquests en el termini màxim d’un any. En cas de no fer-ho, s’entendrà donat de baixa d’ofici d’aquell Institut a què dedique menor percentatge de la seua activitat investigadora, i en cas d’igual dedicació, d’aquell que haja sigut creat amb posterioritat.  
    
    
 DISPOSICIÓ FINAL  
    
 Aquest reglament entrarà en vigor l’endemà de la seua publicació en el Butlletí Oficial de la Universitat d’Alacant, després de la seua aprovació pel Consell de Govern.





[Carretera Sant Vicent del Raspeig s/n  
03627 Sant Vicent del Raspeig - Alacant  
 Tel. 55 566 1779 - Fax 14 719 7755](https://www.google.es/maps/@28.298218,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12876&trk=tyah&trkInfo=tarId%2P2316512729116%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)